Aktrise wat kom partytjie hou vir vyf jaar uit SA verban  Ieva Andrejevaite Die aktrise wat einde April sonder die regte visum in Suid-Afrika aangekom het, is intussen gedeporteer en mag vir die volgende vyf jaar nie weer Suid-Afrika besoek nie. Ieva Andrejevaite, wat in Rusland gebore is maar in Litaue grootgeword en ŉ Litause paspoort het, is verlede Sondag gedeporteer. Sy is deur immigrasiebeamptes as ŉ “ongewenste persoon” verklaar en kan slegs weer in die land inkom indien sy vertoë vir oorweging by die departement van binnelandse sake ingedien het vir die opheffing van dié status. Dr. Aaron Motsoaledi, minister van binnelandse sake, het die departement intussen ook opdrag gegee om alle geld wat aan die staat verskuldig is as gevolg van Andrejevaite se valse aansoek terug te vorder. “Ek is baie bly dat ons immigrasiebeamptes die wette van die land implementeer sonder vrees of guns. As ŉ land sal ons nie die misbruik van ons immigrasiewette deur enigiemand duld nie, en ons sal ook nie toelaat dat die integriteit van ons grense misbruik word nie,” het Motsoaledi gesê. Andrejevaite het einde April sonder ŉ visum in ŉ private straler by die Kaapstad Internasionale Lughawe aangekom. Immigrasiebeamptes het haar toegang geweier. Sy het aangevoer dat sy na Suid-Afrika gereis het om aansoek te doen om asiel weens die oorlog in Oekraïne. Volgens die departement was sy hande afgekap weens die land se asielsoekerswette en immigrasiebeamptes het haar in die land toegelaat sodat sy binne vyf dae om asiel kon aansoek doen. ŉ Asielsoekersvisum is aan haar uitgereik. Andrejevaite het in geen stadium tydens haar verblyf in die land probeer om vir asiel aansoek te doen nie en het ŉ onwettige buitelander geword nadat die tydperk van vyf dae verstryk het. Intussen is foto’s op sosiale media versprei van Andrejevaite wat die verjaardagpartytjie van die miljardêr Rob Hersov in Kaapstad bygewoon het. Sy het later ŉ hofaansoek ingedien om haar paspoort terug te kry ten einde die land te verlaat. Die departement het die aansoek teengestaan en die leuens in haar beëdigde verklaring ontbloot. “Nadat sy met die departement se opponerende dokumente beteken is, het Andrejevaite besef dat sy vir die immigrasiebeamptes en toe vir die hooggeregshof gelieg het en dat sy deur kriminele aanklagte in die gesig gestaar kan word.” Die hof het op 2 Junie beveel dat Andrejevaite aan Suid-Afrikaners, Motsoaledi en sy departement om verskoning moet vra en die land moet verlaat. Andrejevaite het onvoorwaardelik om verskoning gevra vir enige verleentheid wat sy die land, die departement en sy amptenare veroorsaak het. Sy het gesê sy sal graag weer eendag Suid-Afrika wil besoek indien sy toegelaat sou word.